Vedenie

23.3.2020

**Správa o účtovnej závierke STU k 31.12.2019**

Predkladá: **Ing. Dušan Faktor, PhD**.

kvestor

Vypracoval: **Ing. Oľga Matúšková**

vedúca ekonomického útvaru

Zdôvodnenie: Informácia o  hospodárení STU za rok 2019

Návrh uznesenia: Vedenie STU prerokovalo účtovnú závierku k 31.12.2019 a odporúča predložiť účtovnú závierku ako súčasť výročnej správy o hospodárení za rok 2019 na rokovanie Kolégia rektora a na schválenie AS STU.

**Správa o účtovnej závierke STU k 31.12.2019**

Pri zostavovaní účtovnej závierky za rok 2019 Slovenská technická univerzita v Bratislave postupovala podľa opatrenia č. MF/017353/2017-352 zo dňa 19. decembra 2017, ktorým sa mení a dopĺňa opatrenie č. MF/20166/2015-74 zo dňa 2. decembra 2015, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky, termíny a miesto ukladania individuálnej účtovnej závierky a výročnej správy pre účtovné jednotky účtujúce v sústave podvojného účtovníctva, ktoré nie sú zriadené alebo založené na účely podnikania, podľa opatrenia č. MF/18977/2015-31 z 10. decembra 2015, ktorým sa ustanovuje usporiadanie , obsahové vymedzenie, spôsob, termín a miesto predkladania informácií z účtovníctva a údajov potrebných na účely hodnotenia plnenia rozpočtu verejnej správy, podľa opatrenia č. MF/23377/2014-74 z 3. decembra 2014, ktorým sa ustanovujú podrobnosti o individuálnej účtovnej závierke a rozsahu údajov určených z individuálnej účtovnej závierky na zverejnenie pre veľké účtovné jednotky a subjekty verejného záujmu.

Z účtovnej závierky k 31.12.2019 vychádza STU pri vypracovaní Výročnej správy o činnosti, ako aj Výročnej správy o hospodárení, ktorej súčasťou bude aj samotná účtovná závierka.

V súlade s platnými všeobecne záväznými právnymi predpismi sa účtovná závierka zverejňuje v informačnom systéme Štátnej pokladnice ako zostavená a po schválení v Akademickom senáte STU a v Správnej rade STU ako schválená.

Účtovná závierka STU k 31.12.2019 podlieha v súlade s § 19 ods. 3 zákona o vysokých školách overeniu audítorom.

Samotnej účtovnej závierke STU predchádzali činnosti, ktoré vyplynuli z  vnútorných predpisov STU na vykonanie účtovnej uzávierky a účtovnej závierky, v ktorých bol stanovený časový harmonogram prác a ich rozsah s uvedením zodpovedných osôb.

V súlade s platnou legislatívou bola účtovná závierka za STU zostavená z podkladov jednotlivých súčastí. Každá súčasť STU vedie svoj okruh účtovníctva samostatne, to znamená, že vedúci súčasti (dekan, resp. riaditeľ) zodpovedá za dodržiavanie zákona o účtovníctve, postupov účtovania, dodržiavanie daňovej legislatívy a ostatných všeobeccne záväzných platných predpisov.

STU ako celok dosiahla za rok 2019 účtovný hospodársky výsledok pred zdanením vo výške 522 206,29 €, čo je v porovnaní s rokom 2019, kedy bol účtovný hospodársky výsledok pred zdanením za celú STU vo výške  1 253 082,51 €, pokles o 730 876,22 €. Z toho účtovný hospodársky výsledok pred zdanením za celú STU v hlavnej činnosti nezdaňovanej za rok 2019 je strata vo výške -1 361 175,59€ (strata za rok 2019 bola vo výške 469 397 €) , v činnosti zdaňovanej je zisk pred zdanením vo výške 1 883 381,88€ (1 722 479,70€ za rok 2019). Významný podiel na výnosoch v zdaňovanej činnosti mali výnosy z predaja služieb 7 192 510,79€ a výnosy z prenájmu majetku vo výške 1 505 687,43 € .

Porovnanie nákladov a výnosov STU a účtovného hospodárskeho výsledku pred zdanením podľa činnosti STU je nasledujúcej tabuľke:

|  |  |  |  |  |  |  |  |
| --- | --- | --- | --- | --- | --- | --- | --- |
| rok | náklady | | Výnosy | | Hospodársky výsledok | | |
| Hlavná činnosť nezdaňovaná | Ekonomická činnosť - zdaňovaná | Hlavná činnosť nezdaňovaná | Ekonomická činnosť – zdaňovaná | Hlavná činnosť nezdaňovaná | Ekonomická činnosť - zdaňovaná | Spolu |
| 2019 | 97 471 184 | 7 967 631 | 96 110 008 | 9 851 013 | -1 361 176 | 1 883 382 | 522 206 |
| 2018 | 92 916 852 | 7 334 247 | 1. 447 455 | 9 056 726 | - 469 397 | 1 722 480 | 1 253 083 |
| 2017 | 92 290 515 | 6 851 378 | 91 261 344 | 9 041 347 | -1 029 171 | 2 189 969 | 1 160 798 |
| 2016 | 95 325 433 | 6 730 816 | 92 678 831 | 10 014 132 | -2 646 602 | 3 283 316 | 636 714 |
| 2015 | 91 239 840 | 6 434 478 | 90 450 180 | 7 589 993 | -789 659 | 1 155 514 | 365 855 |
| 2014 | 88 154 722 | 5 880 570 | 87 430 587 | 7 644 686 | -724 135 | 1 764 117 | 1 039 982 |
| 2013 | 91 105 635 | 6 693 952 | 90 521 888 | 7 861 845 | -583 747 | 1 167 893 | 584 146 |
| 2012 | 87 544 709 | 4 907 502 | 86 901 731 | 6 005 964 | -642 978 | 1 098 461 | 455 483 |
| 2011 | 83 980 107 | 4 942 642 | 82 802 719 | 6 559 654 | - 1 177 387 | 1 617 012 | 439 624 |

Výška daňovej povinnosti za jednotlivé zdaňovacie obdobia vychádza z transformácie účtovného hospodárskeho výsledku pred zdanením z činnosti zdaňovanej na základ dane. Závisí teda od výšky pripočítateľných a odpočítateľných položiek v zdaňovanej činnosti STU v súlade s jednotlivými ustanoveniami zákona o dani z príjmov. Zdaňovaná činnosť sú všetky príjmy, ktoré sú predmetom dane a nie sú oslobodené od dane ( hlavná, iná alebo ekonomická činnosť).

Daňová povinnosť k dani z príjmu právnických osôb za celú STU za rok 2019 , ktorá vyplynula z daňového priznania je vo výške 411 536,47 €. Daňová povinnosť súvisí s hospodárskym výsledkom na zdaňovanej činnosti.

Hospodársky výsledok za celú STU za rok 2019 po zdanení predstavuje zisk vo výške 110 436,01 €.

Na dosiahnutí hospodárskeho výsledku sa jednotlivé súčasti podieľali nasledovne:

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | Výsledok hospodárenia 2018 po súčastiach | | | | | |
|  | HČ nezdaňovaná | | Ekonomická zdaňovaná | Spolu | Daň  vrátane zrážkovej dane z úrokov v bankách | Spolu po zdanení |
| **SvF** | -157 958,66 | | 504 120,31 | 346 161,65 | 109 039,92 | 237 121,73 |
| **SjF** | -97 760,56 | | 125 813 | 28 052,44 | 24 000,97 | 4 051,47 |
| **FEI** | -122 381,57 | | 229 312,15 | 106 930,58 | 49 117,48 | 57 813,10 |
| **FCHPT** | 39 488,50 | | 200 894,46 | 240 382,96 | 42 905,89 | 197 477,07 |
| **FA** | 37 117,30 | | 15 763,01 | 52 880,31 | 3 309,74 | 49 570,57 |
| **MTF** | 29 422,18 | | 126 110,39 | 155 532,57 | 26 570,64 | 128 961,93 |
| **FIIT** | 3 646,44 | | 259 977,07 | 263 623,51 | 67 480,61 | 196 142,90 |
| **R + CFS** | -1 444 885,82 | | 292 737,78 | -1 152 148,04 | 62 593,49 | -1 214 741,53 |
| **ŠDaJ** | 352 136,60 | | 199 268,91 | 551 405,51 | 41 888,84 | 509 516,67 |
| **Gabčíkovo** | 0 | | -70 615,20 | -70 615,20 | -15 137,30 | -55 477,90 |
| **Spolu** | **-1 361 175,59** | | **1 883 381,88** | **522 206,29** | **411 770,28** | **110 436,01** |

**Porovnanie vybraných nákladov a výnosov za roky 2018 a 2019 je uvedené v nasledovnej tabuľke:**

|  |  |  |  |  |  |  |
| --- | --- | --- | --- | --- | --- | --- |
|  | Rok rok 2018 | | Rok 2019 | | Rozdiel 2019 - 2018 | |
|  | HČ-nezdaň | EkČ-zdaň | HČ-nezdaň | EkČ-zdaň | HČ-nezdaň. | EkČ-zdaň |
| **Vybranénáklady** |  |  |  |  |  |  |
| Spotreba materiálu | 4 239 914 | 527 917 | 4 346 172 | 507 548 | 106 258 | -20 369 |
| Spotreba energie | 4 888 720 | 530 447 | 4 906 665 | 466 986 | 17 949 | -6 346 |
| Opravy a udržiavanie | 3 277 462 | 246 709 | 2 151 603 | 244 931 | -1 125 859 | -1 778 |
| Reprezentácia | 136 745 | 13 985 | 157 262 | 19 878 | 20 527 | 5 893 |
| Mzdové náklady | 36 290 080 | 3 115 301 | 39 809 159 | 3 781 468 | 3 519 079 | 666 167 |
| Odpisy | 14 944 869 | 22 745 | 14 132 158 | 23 585 | - 81 271 | 840 |
| Tvorba fondov | 2 911 404 | 0 | 2 850 206 | 0 | -61 198 | 0 |
| Poskytnuté príspevky iným účtovným jednotkám | 232 901 | 670 | 351 637 | 550 | 118 738 | -120 |
| Cestovné | 1 021 165 | 88 648 | 1 072 494 | 102 704 | 51 329 | 14 058 |
| **Vybrané výnosy** |  |  |  |  |  |  |
| Tržby za predaj služieb | 4 640 311 | 6 370 062 | 4 476 205 | 7 192 511 | -164 106 | 822 449 |
| Tržby za predaný tovar | 0 | 91 814 | 0 | 84 544 | 0 | -7 270 |
| Iné ostatné výnosy | 3 017 795 | 734 294 | 2 695 631 | 785 535 | -322 164 | 51 241 |
| Zákonné poplatky | 1 827 333 | 215 847 | 1 696 624 | 187 511 | -130 709 | -28 336 |
| Tržby z predaja majetku | 0 | 78 320 | 0 | 86 500 | 0 | 8 180 |
| Výnosy z použitia fondov | 686 948 | 0 | 954 054 | 0 | 267 106 | 0 |
| Výnosy z nájmu majetku | 1 480 | 1 500 768 | 913 | 1 505 687 | -567 | 4 919 |
| Dotácia na prevádzku | 82 074 602 | 0 | 86 093 675 | 0 | 4 019 073 | 0 |

Pokles odpisov oproti roku 2018 v rámci STU bol spôsobený uplynutím doby odpisovania niektorých prístrojov.

Tvorba fondov – táto nákladová položka zahŕňa hlavne tvorbu štipendijného fondu. Výška štipendijného fondu sa odvíjala od výnosov zo školného a  z časti dotácie na sociálnu podporu študentov určenú na sociálne štipendiá a motivačné štipendiá.

Tržby za predaj služieb zahŕňajú poplatky za kurzy, za ubytovanie, znalecké posudky, poradenské a konzultačné služby, skúšky a expertízy, diagnostické práce a pod.

Obraz o majetku STU a zdrojoch jeho krytia za rok 2019 poskytuje Súvaha k 31.12.2019.

**Porovnanie vybraných položiek Súvahy za roky 2018 a 2019:**

|  |  |  |  |  |
| --- | --- | --- | --- | --- |
| Položka | Aktíva (Netto) | | Pasíva | |
| Rok 2018 | Rok 2019 | Rok 2018 | Rok 2019 |
| Dlhodobý  nehmotný majetok | 404 673 | 212 142 |  |  |
| Dlhodobý hmot.majet. | 241 411 903 | 236 063 931 |  |  |
| Dlhodobý finančný majetok | 127 774 | 127 774 |  |  |
| Pokladnica a bankové účty | 37 996 622 | 39 734 900 |  |  |
| Pohľadávky celkom | 3 105 939 | 2 443 695 |  |  |
| Základné imanie |  |  | 118 257 699 | 118 754 630 |
| Fond reprodukcie |  |  | 21 017 645 | 21 209 516 |
| Rezervný fond |  |  | 731 800 | 1 167 837 |
| Krátkodobé záväzky |  |  | 7 610 155 | 7 732 539 |
| Majetok spolu/Zdroj krytia | 283 965 660 | 279 754 161 | 283 965 660 | 279 754 161 |

1. Dlhodobý hmotný a dlhodobý nehmotný majetok

Hodnota dlhodobého majetku oproti roku 2018 poklesla o 5 540 504€. Tento pokles bol spôsobený hlavne poklesom hodnoty dlhodobého hmotného majetku. Najväčší vplyv na pokles hodnoty majetku majú odpisy, ktoré sa v súvahe prejavujú formou oprávok. Najväčšie oprávky boli k samostatným hnuteľných veciam (stroje, prístroje a zariadenia) vo výške 11 598 473€, k stavbám 2 160 018,32 €, k softéru 287 843€, k ostatnému majetku 114 125€.

V roku 2019 STU obstarala dlhodobý hmotný majetok v hodnote 10 502 406€. Dlhodobý hmotný majetok, ktorý bol zaradený v roku 2019 a z ktorého sa realizovali odpisy bol v hodnote 6 241 671€. K 31.12.2019 STU vykazovala nezaradený dlhodobý hmotný majetok v hodnote 7 329 830€.

K 31.12.2019 STU vykazovala stavby v hodnote 215 563 871 €, samostatné hnuteľné veci v hodote 128 370 928€, dopravné prostriedky v hodnote 1 105 434€, drobný dlhodobý majetok 3 493 014 €,

umelecké diela v hodnote 117 458 €.

Dlhodobý nehmotný majetok k 31.12.2019 mal nasledovnú štruktúru: Softvér 6 861 433 €, oceniteľné práva 198 965 €, drobný dlhodobý nehmotný majetok 221 907 €, ostatný 26 502€

Dlhodobý finančný majetok predstavuje vklad do dcérskej spoločnosti STU Scientific vo výške 122 273 € a do Národného centra transferu technológií vo výške 500 € a do dcérskej spoločnosti Centrum Služieb 5 000, ktorá je v súčasnej dobe v likvidácií.

1. Pohľadávky

Z celkového objemu pohľadávok tvoria pohľadávky z obchodného styku 1 613 326 €, pohľadávky voči štátnemu rozpočtu a rozpočtom územnej samosprávy 668 799€, ostatné pohľadávky 161 570 € (voči zamestnancom za vydané gastrolístky, ktoré budú zúčtované v januári, za PHM zúčtované v januári, voči študentom za školné a pod). Výška pohľadávok závisí v prevažnej miere od tvorby výkonov hlavne v rámci ekonomických aktivít STU a od peňažnej disciplíny na strane obchodných partnerov.

1. Stav finančných prostriedkov - Stav pokladnice a bankových účtoch je výsledok peňažných tokov STU.
2. Záväzky

Vybrané druhy záväzkov dokumentuje tabuľka:

|  |  |  |
| --- | --- | --- |
| Druh záväzku | Rok 2018 | Rok 2019 |
| Záväzky z obchodného styku | 2 096 823 | 1 733 924 |
| Záväzky voči zamestnancom, sociálna a zdravotná poisťovňa, (nevyplatené mzdy a odvody za december 2019) | 4 441 644 | 4 755 624 |
| Ostatné záväzky (preddavky na daň zo závislej činnosti,daň z príjmov, daň z motorových vozidiel, daň z nehnuteľností, DPH, exekúcie na platy, zábezpeky a kaucie...) – zúčtované v januári 2020 | 1 071 688 | 1 242 989 |

1. Fondy

Stav rezervného fondu k 31.12.2019 bol 1 167 837 €. Nárast rezervného fondu oproti roku 2018 súvisí s preúčtovaním hospodárskeho výsledku roku 2018(847 483,71€) , ako aj s jeho použitím na krytie rozpočtom nezabezpečených nákladov.

Stav fondu reprodukcie k 31.13.2019 bol 21 209 516 € a je ovplyvnený nákupom majetku (zníženie) a tiež odpismi majetku (tvorba).

Podrobnejší rozbor jednotlivých nákladových a výnosových položiek tvoriacich výsledok hospodárenia STU v roku 2019, ako aj súvahových účtov, ktoré odrážajú stav obežného a neobežného majetku STU bude predmetom Výročnej správy o hospodárení za rok 2019.

Návrh na rozdelenie hospodárskeho výsledku za rok 2019 bude predmetom rokovania pri schvaľovaní výročnej správy o hospodárení STU za rok 2019.

Príloha\_1 Súvaha

Príloha\_2 Výkaz ziskov a strát